અખિલ ભારતીય પ્રતિનિધિ સભાની શઆતમાં મા. સરકાર્યવાહ શ્રી ભૈય્યાજી જોશી દ્વારા વાર્ષિક વૃત્તાંત રજૂ કરવામાં આવ્યું. આ પ્રસંગે પ. પૂ. સરસંઘચાલકજી સહિત પધારેલ બધાં જ પ્રતિનિધિઓનું ભાવભીનું સ્વાગત થયું. બાદમાં ગયા વર્ષે થયેલી કાર્યકારી મંડળની બેઠક પછી વૈકુંઠવાસી થયેલા મહાનુભાવોને શ્રદ્ધાંજલિ આપવામાં આવી. આવા કેટલાક મહાનુભાવોમાં અખિલ ભારતીય ઉપરાંત ગુજરાતના શ્રી અરુણભાઈ યાર્દી (અખિલ ભારતીય વિદ્યાર્થી પરિષદ, ગુજરાતના પૂર્વ અખિલ ભારતીય અધ્યક્ષ) તથા પ્રસિદ્ધ નૃત્યાંગના શ્રીમતી મૃણાલિની સારાભાઈને શ્રદ્ધાંજલિ અર્પણ કરવામાં આવી હતી. આ પ્રસંગે જુદી જુદી પ્રાકૃતિક આપદાઓ તેમજ આતંકવાદીઓના હાથે મૃત્યુ પામેલા સર્વસામાન્ય માણસો તેમજ દેશની રક્ષા હેતુ પોતાના જીવનની આહૂતિ આપનારા સુરક્ષાકર્મીઓ પ્રત્યે અખિલ ભારતીય પ્રતિનિધિ સભા દ્વારા શોકની લાગણી વ્યક્ત કરી તમામ દિવંગત આત્માઓને શ્રદ્ધાંજલિ આપવામાં આવી હતી.